Proverbs 19 - Sotho Holy Bible [Sotho Bible]
Mang le mang yo e lego modiidi yo a sepelago ka go botega, o phala motho wa molomo o kgopamego le yo e lego setlaela.
Le gona, ga go botse ge motho a hloka tsebo, gomme yo a akgofago ka dinao tša gagwe o a senya.
Bošilo bja motho ke bjona bo kgopamišago tsela ya gagwe, gomme ka go re’alo pelo ya gagwe ya galefela Jehofa.
Lehumo le atiša bagwera, eupša mmotlana o lahlwa le ke mogwera wa gagwe.
Hlatse ya maaka e ka se efoge kotlo, gomme yo a hlamago maaka a ka se phonyokge.
Ba bantši ba kgopela go gaugelwa ke mokgomana, gomme motho yo mongwe le yo mongwe ke mogwera wa yoo a fago ba bangwe dimpho.
Bana babo yo a diilago ba mo hloile ka moka ga bona. Bagwera ba gagwe bona ba mo katogile kudu. O ba šala morago a bolela le bona; bona ga ba na taba le yena.
Yo a hwetšago pelo e bohlale o rata moya wa gagwe. Yo a lotago temogo o tla hwetša tše botse.
Hlatse ya maaka e ka se efoge kotlo, yo a hlamago maaka o tla hwa.
Matsaka ga a swanele mang le mang yo e lego setlaela. Mohlanka yena a ka se buše dikgošana.
Temogo ya motho e fokotša bogale bja gagwe gomme go botse ge a sa latišiše molato.
Pefelo ya kgoši e etša go rora ga tawana ya mariri, eupša go amogelwa ke yona go etša phoka e welago dimeleng.
Morwa wa setlaela o hlakiša tatagwe, dikgang tša mosadi tšona di etša tlhaka e dutlago yeo e ntšhago motho ka ntlong.
Ntlo le lehumo ke bohwa bjo bo tšwago go botate, eupša mosadi wa temogo o tšwa go Jehofa.
Bobodu bo robatša motho boroko bjo bogolo, gomme motho yo a tšwafago o bolawa ke tlala.
Yo a lotago taelo o lota moya wa gagwe; yo a nyatšago ditsela tša gagwe o tla bolawa.
Yo a šetšago mmotlana o adima Jehofa gomme Modimo o tla mmušetša.
Otla morwa wa gago go sa na le kholofelo; o se ke wa mo kganyogela lehu.
Yo a befelwago kudu o tla lefa molato. Ge o ka mo hlakodiša, o tla dulela go mo hlakodiša gantši.
Theetša keletšo gomme o amogele tayo, gore o tle o hlalefe ka moso.
Pelong ya motho go na le maano a mantši, eupša morero wa Jehofa o tla ema o tiile.
Selo seo se rategago mothong ke botho bja gagwe; modiidi o phala motho wa maaka.
Go boifa Jehofa go iša bophelong, gomme motho o tla lala a iketlile; a ka se tlelwe ke tše mpe.
Sebodu se tsentše seatla sa sona moruswing; ga se kgone go se bušetša molomong wa sona.
O otle mokweri gore yo a se nago temogo a hlalefe; yo a nago le tlhaologanyo a kgalemelwe gore a hwetše tsebo.
Yo a hlakišago tatagwe gomme a raka mmagwe ke morwa yo a dirago tša dihlong le tše di hlomphollago.
Morwa wa ka, ge o ka lesa go theetša tayo o tla aroga mantšung a bohlale.
Hlatse yeo e sa rego selo e kwera tša toka, melomo ya ba kgopo e metša dilo tše di gobatšago.
Dikahlolo di beetšwe bakweri gomme dikgati di beetšwe mekokotlo ya ditlaela.